ภาคการท่องเที่ยว เตรียมเจาะตลาดนักท่องเที่ยว ดึงหน่วยงานพันธมิตรด้านสายการบิน รองรับนักท่องเที่ยว
นายธเนศวร์ เพชรสุวรรณ รองผู้ว่าการด้านตลาดเอเชียและแปซิฟิกใต้  ททท. กล่าวว่า ปี 2566 จะเป็นปีของการกลับมาของภาคอุตสาหกรรมท่องเที่ยวไทย โดยเฉพาะการกลับมาของ “นักท่องเที่ยวจีน” ซึ่งต้องให้ได้ทั้งเชิงปริมาณและคุณภาพ มีการใช้จ่ายมากขึ้นและปีนี้จะมี 4 ประเทศได้จำนวนนักท่องเที่ยวเกิน 1 ล้านคนแน่นอน ได้แก่ จีน มาเลเซีย เกาหลีใต้และอินเดียขณะที่นายศิริปกรณ์ เชี่ยวสมุทร รองผู้ว่าการด้านตลาดยุโรป แอฟริกา  ตะวันออกกลางและอเมริกา กล่าวว่า หลังจากนักท่องเที่ยวตลาดระยะไกล เช่น  ยุโรปและอเมริกา ฟื้นตัวกลับมาได้เร็ว จึงเดินหน้าผนึกความร่วมมือกับพันธมิตรสายการบินทั้งที่ให้บริการเที่ยวบินตรงและแบบต้องแวะต่อเครื่องในตะวันออกกลางและเอเชีย เพื่อรองรับความต้องการเดินทางที่ยังคงค้างของนักท่องเที่ยว รวมถึงร่วมกับหน่วยงานพันธมิตรรายใหม่ เช่น ในตะวันออกกลางและรัสเซีย ควบคู่กับการจัดโรดโชว์ส่งเสริมการขายและร่วมงานเทรดโชว์สำคัญ